《次吕伯恭见寄韵》
宋代·章甫

鲁钝不如锥处囊，嗜好凿圆投枘方。
镜中须发今苍浪，多病年来疏酒觞。
山林旧约都茫茫，局促何由心胆张。
半生恍堕水中央，疾呼四顾无舟航。
客舍雨余梅杏黄，忆君著书看屋梁。
缄题到手伸读忙，亦知别后遥相望。
我犹驽马遭绊韁，君若鹰鸇之老苍。
见义勇往柔而刚，君不求名名自彰。
行须正色肃鵷行，不容燕雀高飞翔。
辱诗敢忘什袭藏，报章勉率聊寄将。
广厦他时客几房，种成桃李满江乡，
忍使故人趋道旁。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。